প্রত্যক্ষদর্শী ও পুলিশ জানায়, রোববার বিকাল সোয়া ৪টায় এসআই উত্তম কুমার মিরপুরের বেড়িবাঁধ থেকে ঈগল পরিবহনের একটি বাস জব্দ করে থানায় নিয়ে যাচ্ছিলেন। চালক বিল্লাল হোসেন বাসটি চালাচ্ছিলেন। পুলিশ কর্মকর্তা উত্তম কুমার সরকার তার মোটরসাইকেলে চেপে বাসের সঙ্গে যাচ্ছিলেন থানায়। রাস্তা ফাঁকা পেয়ে একপর্যায়ে চালক বিল্লাল বাসটি জোরে টান দেয়। এ সময় পুলিশ কর্মকর্তা উত্তম বাসচালক যাতে পালিয়ে যেতে না পারে, সেজন্য রাইনখোলা মোড়ে স্পিডব্রেকারের সামনে এসে বাসটি বেড়িকেড দেন। কিন্তু বেপরোয়া বাসচালক বিল্লাল হোসেন পুলিশ কর্মকর্তার ওপর দিয়ে বাসটি চালিয়ে দেন। তাকে চাকায় পিষে পালিয়ে যাওয়ার ব্যর্থ চেষ্টা করেন।